Gauteng betaal ‘miljoene vir leë beddens’Die Nasrec-veldhospitaal. (Foto: AP Photo/Jerome Delay) Slegs 26 Covid-19-pasiënte is sedert 1 September by die Nasrec-veldhospitaal in Gauteng behandel, maar die Gautengse gesondheidsdepartement hou die fasiliteit steeds tot einde Januarie oop – teen ŉ moontlike algehele koste van R256 miljoen. Dít volgens die DA wat sê die waarnemende LUR vir gesondheid, Jacob Mamabolo, het in antwoord op ŉ vraag van die party gesê R58,1 miljoen is ook teen die einde van Augustus vir die 500-bed-kwarantyn- en isolasiefasiliteit by Nasrec betaal. Nog R69,3 miljoen is vir die 1 000-bed-afwentelingsfasiliteit betaal. “Dit is heeltemal buitensporig omdat net 604 mense daar in kwarantyn of isolasie was en slegs 96 pasiënte in hierdie tyd daar behandel is,” het Jack Bloom, Gautengse DA-woordvoerder oor gesondheid, gesê. “Dit kom neer op R96 000 vir elke persoon in kwarantyn of isolasie en R720 000 vir elke pasiënt wat by die veldhospitaal behandel is.” Mamabolo het gesê die departement betaal vir die fasiliteit om te verseker hy het die vermoë indien ŉ tweede vlaag infeksies uitbreek of daar oor die Desembervakansie ŉ skielike toename in infeksies is. Die geskatte koste vir die hospitaal was R350 miljoen, maar is nou tot tussen R157 miljoen en R256 miljoen aangepas. “Dit was ŉ enorme verkwistende uitgawe. Daar was duidelike tekens, ná die aanvanklike alarmistiese vooruitskattings, dat die Covid-19-pandemie in Julie, eerder as in Augustus/September soos aanvanklik verwag is, die kruin sou bereik. Daar was geen scenario dat infeksies in Januarie volgende jaar gaan toeneem nie en steeds ŉ is ŉ sesmaandekontrak vir ŉ duisend beddens op 1 Augustus met die Joburg Expo Centre, wat Nasrec bedryf, aangegaan,” het Bloom gesê. “Ons betaal duisende vir leë beddens by Nasrec tot Januarie, hoewel minder as 10% van daardie beddens tydens die kruin van die pandemie in Gauteng gebruik is.” Bloom sê ŉ veldhospitaal is veronderstel om vir ŉ paar weke lank bedryf te word om die kruin van die pandemie te hanteer, en is nie veronderstel om vir ŉ uitgebreide tydperk teen groot koste aan die gang gehou te word nie. Bloom sê die premier van Gauteng, David Makhura, het nog nie geantwoord op sy versoek dat die kontrak met die Joburg Expo Centre bekend gemaak word nie. Hy het nou ŉ aansoek ingevolge die Wet op die Bevordering van Toegang tot Inligting (Paia) gedoen om besonderhede van die kontrak te verkry. “Ons moet weet hoekom die kontrak geheim gehou word en of daar enige korrupsie in die subkontraktering was wat toegeken is vir die Nasrec-fasiliteit.”